Mustang
Mustang, Lo, distrikt i Nepal langs den øvre del af Kali Gandaki-floden med administrativt center i Jomsom, hvor der også er en mindre flyveplads. Mustang er tyndtbefolket (13.400 indb. (2011) på 3573 km2), og en stor del af økonomien er lagt an på turisme. Gennem den sydlige del, Ydre Mustang, løber en af Nepals populæreste trekkingruter, Annapurna Circuit. Her findes yderemere det populære valfartssted Muktinath. Klimaet er køligt, tørt og meget blæsende, og landbrug og frugtavl er helt afhængige af kunstvanding.
Sprog og kultur i Mustang er hovedsagelig tibetansk, og området udgjorde op til slutningen af 1700-t. en selvstændig del af Vesttibet. En vigtig handelsrute langs Kali Gandaki gav området en vis strategisk betydning, hvad et antal borgruiner vidner om. I den gamle hovedstad Lo Monthang i Indre Mustang residerer en konge, som dog kun har ceremoniel betydning.